Green Light

Green Light on uusiseelantilaisen laulaja-lauluntekijä Lorden kappale vuodelta 2017. Lorde sävelsi sen Jack Antonoffin ja Joel Littlen kanssa. Kappaleen tuottivat Lorde, Antonoff ja Frank Dukes. Kuk Harrell osallistui lisäksi tuotantoon laulutuottajana.Melodrama. Lorde, Universal Music New Zealand, 2017. CD:n kansivihko. ”Green Light” oli ensimmäinen single Lorden toiselta studioalbumilta Melodrama. Se julkaistiin digitaalisesti 2. maaliskuuta 2017.

”Green Light” nousi listaykköseksi Uudessa-Seelannissa ja kymmenen kärkeen Australiassa, Kanadassa ja Skotlannissa.  Kappale oli sijalla 19 Yhdysvaltojen Billboard Hot 100 -listalla ja sijalla 20 Britannian singlelistalla. Suomessa se pääsi latauslistan sijalle 16. Se on myynyt moninkertaista platinaa muun muassa Yhdysvalloissa, Kanadassa ja Australiassa. 

”Green Light” sai hyvät arvostelut musiikkikriitikoilta. Lorde voitti kappaleella Silver Scroll -palkinnon Uuden-Seelannin APRA-palkintogaalassa ja vuoden singlen palkinnon New Zealand Music Awards -gaalassa.

Tuotanto
”Green Light” oli ensimmäinen kappale, jonka Lorde teki Melodrama-albumille. Hän sävelsi kappaleen uusiseelantilaisen Joel Littlen ja yhdysvaltalaisen Jack Antonoffin kanssa. Hän oli työskennellyt Littlen kanssa jo debyyttialbumillaan Pure Heroine (2013). Kappaleen tuottajina toimivat Lorde, Antonoff ja kanadalainen Frank Dukes. Yhdysvaltalainen Kuk Harrell osallistui lisäksi tuotantoon laulutuottajana.

Kappale on tyyliltään dance pop - ja electropop-musiikkia. Kappaleen rakenne on epätavallinen popmusiikissa. Sen sävellaji vaihtuu esikertosäkeen aikana ja rummut tulevat mukaan vasta kertosäkeen puolivälissä.

Sanoitukset kertovat erosta ja sydänsurusta. ”Tämä on se tyttö, joka tanssii juhlissa humalassa ja itkee ex-poikaystäväänsä” Lorde kommentoi kappaletta. Kappaleen inspiraationa oli Lorden ensimmäinen kokemusta isosta sydänsurusta. Nimi ”Green Light” (suom. ”vihreä valo”) viittaa liikennevaloihin ja symboloi lupaa siirtyä eteenpäin. Lorde on myös kertonut, että yhdistää musiikkikappaleet eri väreihin, koska hänellä on synestesia.

Julkaisu
Lorde alkoi vihjailla uudesta musiikista helmikuussa 2017. Hän postasi Twitteriin linkin promovideoon, joka näyttää hänet syömässä ranskalaisia. Videon lopussa näyttöön tulevat päivämäärät ”3.2.17 NYC” (2. maaliskuuta 2017 New York) ja ”3.3.17 NZ” (3. maaliskuuta 2017 Uusi-Seelanti). Päivät tarkoittivat singlen julkaisupäivää Yhdysvaltain ja Uuden-Seelannin ajan mukaan. Lorde ilmoitti virallisesti kappaleen ja sen musiikkivideon julkaisusta Twitterissä 1. maaliskuuta 2017 ja kertoi kappaleen olevan erilainen ja nopeatempoisempi kuin hänen aiemmat kappaleensa. Hän kuvaili kappaleen olevan yhtä aikaa ”hauska ja surullinen ja iloinen”.

”Green Light” julkaistiin digitaalisesti seuraavana päivänä 2. maaliskuuta. Kappaletta alettiin promota radiolle 7. maaliskuuta. Kanadalainen elektronisen musiikin duo Chromeo teki siitä remixin, joka julkaistiin 19. toukokuuta.

Vastaanotto
”Green Light” menestyi melko hyvin listoilla, mutta sen kaupallinen menestys jäi silti pienemmäksi kuin Lorden edellisen albumin singleillä ”Royals”, ”Team” ja ”Tennis Court”. Kappale nousi listaykköseksi Uudessa-Seelannissa. Se oli listojen kymmenen kärjessä myös Australiassa, Kanadassa ja Skotlannissa. 

Kappale oli sijalla 19 Yhdysvaltojen Billboard Hot 100 -listalla ja sijalla 20 Britannian singlelistalla. ”Green Light” ei noussut Suomen viralliselle singlelistalle. Se oli kuitenkin Suomen latauslistalla parhaimmillaan sijalla 16.

Single on myynyt kultaa tai platinaa useissa maissa. Se on myynyt moninkertaista platinaa Yhdysvalloissa, Kanadassa, Australiassa, Brasiliassa, Isossa-Britanniassa ja Uudessa-Seelannissa.

”Green Light” sai positiivisen vastaanoton musiikkikriitikoilta. Kappaletta pidettiin virkistävän erilaisena kuin sen hetkinen valtavirtamusiikki. NME kehui Lorden teatraalista esitystapaa ja lauluääntä. Billboard piti kappaletta yhtenä Lorden parhaista ja kutsui Lordea loistavaksi lauluntekijäksi. Kappale esiintyi useilla vuoden parhaiden kappaleiden listoilla. Vuonna 2019 useat julkaisut valitsivat sen yhdeksi 2010-luvun parhaista kappaleista. 

Lorde voitti kappaleella Silver Scroll -palkinnon Uuden-Seelannin APRA-palkintogaalassa ja vuoden singlen palkinnon New Zealand Music Awards -gaalassa. Se oli ehdolla parhaaksi rock- tai alternative-kappaleeksi Teen Choice Awards -gaalassa.

Musiikkivideo
Kappaleelle tehtiin musiikkivideo, joka julkaistiin yhtä aikaa singlen kanssa. Sen ohjasi yhdysvaltalainen Grant Singer. Video kuvattiin MacArthur Parkissa Los Angelesissa 16 millimetrin filmille. Singer on sanonut halunneensa, ettei halunnut videoon Los Angelesin tai minkään tietyn paikan tunnelmaa vaan tunteen, että se voisi tapahtua missä tahansa. Lorde improvisoi osan videon kohtauksista, esimerkiksi kohdan, jossa hän ottaa yleisöpuhelimen luurin pois paikaltaan ilman syytä. 

Lordella on videolla yllään pinkki Giorgio di Sant' Angelon minimekko ja Adidaksen lenkkarit. Hän käytti samoja kenkiä kuin oikeassa elämässä mennessään kaupungille juhlimaan. Mekko sai huomiota mediassa videon julkaisun jälkeen. 

Ensimmäisessä kohtauksessa Lorde katsoo itseään vessan peilistä. Sen jälkeen hänet näytetään yökerhon lattialla. Lorde nousee taksiin. Hän matkustaa taksilla öisessä kaupungissa ja roikkuu auton ikkunasta. Auton pysähdyttyä hän tanssii sen katolla. Lorde näytetään uudelleen vessan peilin edessä. Taustalla on Jack Antonoff soittamassa pianoa. Lorde kävelee ja tanssii kaupungin kaduilla. Hän ottaa yleisöpuhelimen luurin pois paikaltaan ilman syytä. Lorde on sillalla aamunkoiton aikaan.

Video oli ehdolla vuoden 2017 MTV Video Music Awards -gaalassa parhaan leikkauksen palkinnon voittajaksi. Palkinnon voitti kuitenkin Young Thugin video ”Wyclef Jean”. 

Singlen kappaleet

Listasijoitukset
Viikottaiset listat
 Maa ja lista Korkein sija Alankomaat (Single Top 100)61 Alankomaat (Nederlandse Top 40)31 Australia (ARIA Charts)4 Belgia, Flanderi (Ultratop)19 Belgia, Vallonia (Ultratop)39 Espanja (PROMUSICAE)67 Irlanti (IRMA)17 Iso-Britannia (Britannian singlelista)20 Iso-Britannia (OCC, latauslista)12 Iso-Britannia (OCC, singlemyynti)12 Italia (FIMI)29 Itävalta (Ö3 Austria)19 Japani (Billboard Japan)95 Kanada (Canadian Hot 100)9 Libanon (The Official Lebanese Top 20)18 Portugali (AFP)22 Ranska (SNEP)66 Ruotsi (Sverigetopplistan) 58 Saksa (GfK)33 Skotlanti (OCC)6 Slovakia (ČNS IFPI, digitaaliset singlet)23 Slovakia (ČNS IFPI, radiosoitto)71 Suomi (Suomen virallinen lista, latauslista)16 Suomi (Suomen virallinen lista, radiosoitto)77 Sveitsi (Hitparade)19 Tšekki (ČNS IFPI, digitaaliset singlet)11 Tšekki (ČNS IFPI, radiosoitto)29 Unkari (Mahasz)20 Uusi-Seelanti (Recorded Music NZ)1 Yhdysvallat (Billboard Hot 100)19 Yhdysvallat (Billboard, adult pop -radio) 18 Yhdysvallat (Billboard, alternativeradio)9 Yhdysvallat (Billboard, popradio)20 Yhdysvallat (Billboard, rock- ja alternativeradio)9

Vuoden lopun listat
 2017 Maa ja lista Korkein sija Australia (ARIA Charts) 23 Belgia, Flanderi (Ultratop)98 Iso-Britannia (Britannian singlelista)88 Kanada (Canadian Hot 100) 96 Unkari (Mahasz, suoratoisto)96 Uusi-Seelanti (Recorded Music NZ)23 Uusi-Seelanti (Recorded Music NZ, kotimaiset singlet)1 Yhdysvallat (Billboard, alternativeradio)38

 2018 Maa ja lista Korkein sija Uusi-Seelanti (Recorded Music NZ, kotimaiset singlet)12

Myyntipalkinnot
Maa SertifikaattiMyöntäjä Australia 4x platinaa Australian Recording Industry Association Brasilia 2x platinaa Pro-Música Brasil Espanja kultaa PROMUSICAE Iso-Britannia 2x platinaa British Phonographic Industry Italia platinaa Federazione Industria Musicale Italiana Itävalta platinaa IFPI Austria Kanada 7x platinaa Music Canada Meksiko kultaa  AMPROFON Norja kultaa IFPI Norge Ranska kultaa Syndicat National de l’Édition Phonographique Saksa kultaa Bundesverband Musikindustrie Tanska platinaa IFPI Danmark Uusi-Seelanti 4x platinaa Recorded Music NZ Yhdysvallat 5x platinaa Recording Industry Association of America

Julkaisuhistoria
 Alue Päivämäärä Formaatti Levy-yhtiö Lähteet Useimmat maat 2. maaliskuuta 2017 lataus, suoratoisto Universal Music New Zealand  Yhdysvallat 7. maaliskuuta 2017 radio  Republic Records, Lava Records  Italia 10. maaliskuuta 2017 radio  Universal Music  Useimmat maat 19. toukokuuta 2017 lataus, suoratoisto (Chromeo Remix) Universal Music New Zealand 

Lähteet

Aiheesta muualla
 Kappaleen musiikkivideo
 Green Light (Glastonbury 2017)
 Green Light (Chromeo Remix)

Luokka:Vuoden 2017 kappaleet
Luokka:Lorden kappaleet
Luokka:Jack Antonoffin tuottamat kappaleet
Luokka:Elektronisen musiikin kappaleet